Stormers steun projek vir hardloopskoene | Netwerk24
Deur Jackie Kruger 22 September 2020 05:51
Die DHL Stormers is van links Siya Kolisi, Elton Jantjies en Steven Kitshoff.
Die skoene sal aan verskeie welsynsorganisasies geskenk word, lui 'n verklaring.
Megan Collinicos, wat gemoeid is met bemarking vir DHL Express Sub-Sahara Afrika, sê elke deelnemer aan die virtuele byeenkoms sal 'n wedlooppak in 'n DHL-boks ontvang. Die boks is die regte grootte vir 'n ou paar skoene wat mense voor 5 Oktober by enige DHL-tak kan inhandig. DHL sal dit dan by welsynsorganisasies wat by die byeenkoms betrokke is, aflewer.
Siya Kolisi, die DHL Stormers se kaptein, sê die span is trots om die inisiatief te ondersteun. "Dis fantasties om te sien hoe ons titelborg, DHL, so 'n goeie saak ondersteun wat mense deur die Run Your City Series – RYCS – Heritage Day Virtual Run aanmoedig om aktief te wees, terwyl daar ook deur die Shoe Drive vir minderbevoorregtes voorsiening gemaak word."
Die byeenkoms is Donderdag (Erfenisdag) van 06:30 tot 12:00 (die afsnytyd).
Chris van Zyl, slot van die DHL Stormers, sê die span sal daarvan hou as al sy ondersteuners die byeenkoms en veldtog goed ondersteun. "Dit is ook 'n lekker manier om bymekaar te kom terwyl 'n gesonde afstand gehandhaaf word."
Die RYCS-nasporingsapp kan van Google Play en die Apple AppStore afgelaai word. Die app moet gebruik word om die hardloper se vordering op die roete te monitor en wys die deelnemer se virtuele posisie op die byeenkoms se roetes in Kaapstad, Durban en Johannesburg.
Die welsynsorganisasies wat ondersteun word, is Cotlands, Johannesburgse Erfenisstigting, Johannesburgse Dierebeskermingsvereniging (DBV), Reach for a dream-stigting, TREE, Durban & Coast-DBV, LIV Village, iThemba Lethu, help2read, Die Burger Kinderfonds en die Kaap de Goeie Hoop-DBV.
Vir meer inligting stuur 'n e-pos na entries@thecapetown12.com, entries@durban10k.com of entries@joburg10k.com of besoek die webwerf.